**Jánoshalma Városi Önkormányzat Képviselő-testületének 14/2025. (VI. 27.) önkormányzati rendelete**

**a helyi szociális ellátásokról szóló 3/2022. (III.1.) önkormányzati rendelet módosításáról**

[1] Jánoshalma Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdése, 25. § (3) bekezdés b) pontja, a 26. §- a, 32. § (1) bekezdés b) pontjában és (3) bekezdésében, 45. § (1) bekezdésében, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1)-(2) bekezdéseiben, 132. § (4) bekezdés d) és g) pontjaiban kapott felhatalmazás alapján,

[2] az Alaptörvény 32. cikk (1) bekezdés a) pontjában

[3] és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8.a) pontjában meghatározott feladatkörében eljárva a következőket rendeli el:

**1. §**

A helyi szociális ellátásokról szóló 3/2022. (III. 1.) önkormányzati rendelet 8. § (2) bekezdés a) pontja helyébe a következő rendelkezés lép:

*(A bentlakásos idősotthoni ellátott települési támogatásra jogosult abban az esetben, ha)*

„*a)* a havi jövedelme nem haladja meg a szociális vetítési alap 560%-át,”

**2. §**

A helyi szociális ellátásokról szóló 3/2022. (III. 1.) önkormányzati rendelet 9. § (1) bekezdése helyébe a következő rendelkezés lép:

„(1) A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást nyújt

*a)* akinek a családjában az egy főre jutó havi jövedelem nem haladja meg a szociális vetítési alap 250%-át,

*b)* aki egyedülélő és jövedelme a szociális vetítési alap 300%-át nem haladja meg, vagyona nincs és

*c)* akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező, nem várt többletkiadások

*ca)* betegség,

*cb)* haláleset,

*cc)* elemi kár elhárításához,

*cd)* egyedülálló, ellátatlan személy részére,

*ce)* egyéb, rendkívüli ok bekövetkezése esetén,

*cf)* nyugdíjazás esetén, az ellátatlanság idejére,

*cg)* válsághelyzetben lévő várandós anya gyermekének megtartásához,

*ch)* iskoláztatáshoz,

*ci)* gyermek fogadásának előkészítéséhez,

*cj)* nevelésbe vett gyermek családjával való kapcsolattartásához,

*ck)* a gyermek családba való visszakerülésének elősegítéséhez kapcsolódó kiadások, vagy

*cl)* a gyermek hátrányos helyzete miatt

anyagi segítségre szorulnak.”

**3. §**

A helyi szociális ellátásokról szóló 3/2022. (III. 1.) önkormányzati rendelet 11. § (2) bekezdése helyébe a következő rendelkezés lép:

„(2) Legfeljebb 24 havi részletfizetés engedélyezhető, ha a köztemetés költsége az eltemettetésre köteles személy családjának létfenntartását veszélyezteti és az eltemettetésre kötelezett személy

*a)* családjában az egy főre számított havi jövedelem nem haladja meg a szociális vetítési alap 250%-át,

*b)* egyedül élő esetén a szociális vetítési alap 300 %-át,

és a kérelmező családja az Szt. 4. § (1) bekezdés b) pontja szerinti vagyonnal nem rendelkezik.”

**4. §**

(1) A helyi szociális ellátásokról szóló 3/2022. (III. 1.) önkormányzati rendelet 12. § (1) bekezdés a) pontja helyébe a következő rendelkezés lép:

*(Jánoshalmán a Városi Szociálpolitikai Kerekasztal tagjai:)*

„*a)* Jánoshalma Város alpolgármestere.”

(2) A helyi szociális ellátásokról szóló 3/2022. (III. 1.) önkormányzati rendelet 12. § (2) bekezdése helyébe a következő rendelkezés lép:

„(2) Jánoshalmán a Városi Szociálpolitikai Kerekasztal Elnöke, Jánoshalma Város alpolgármestere.”

**5. §**

A helyi szociális ellátásokról szóló 3/2022. (III. 1.) önkormányzati rendelet 18. és 19. §-a helyébe a következő rendelkezések lépnek:

**„18. §**

(1) A személyes gondoskodást nyújtó szociális ellátásokért az Szt. 115/A. §-ban meghatározott ellátások kivételével térítési díjat kell fizetni.

(2) Az Önkormányzat a Jánoshalma Szociális Alapellátás útján biztosított szolgáltatások szolgáltatási önköltségét szolgáltatásonként a 2. sz. mellékletben foglaltak szerint állapítja meg.

(3) Az ellátási szerződés útján biztosított szolgáltatások önköltségét és intézményi térítési díját az ellátást biztosító fenntartó állapítja meg.

(4) A személyi térítési díjat az Szt. 114. § (2) bekezdésében meghatározott személyek kötelesek megfizetni.

(5) Ha a (4) bekezdésben meghatározott személy az intézményvezető a fenntartó által megállapított személyi térítési díj összegének csökkentését kéri, a személyi térítési díj összegéről az intézményvezető javaslatával ellátott kérelemre

*a)* a polgármester határozattal dönt, ha

*aa)* az ellátást igénybe vevő jogosult havi jövedelme nem haladja meg a szociális vetítési alap összegét és

*ab)* az ellátást igénybe vevő jogosult nem rendelkezik az Szt. 4. § (1) bekezdés b) pontja szerinti vagyonnal és

*ac)* nincs az Szt. 114. § (2) bekezdés c)-e) pontja szerint az ellátást igénybe vevő jogosult tartására köteles és képes személy.

*b)* a Képviselő-testület határozattal dönt az a) pontban nem szabályozott egyéb esetben.

(6) A személyi térítési díj összegének elengedéséről az intézményvezető javaslatával ellátott kérelemre a polgármester határozattal dönt.

(7) Ingyenes ellátásban az Szt. 114. § (3) bekezdése szerinti esetben részesülhet az ellátott, ha nincs az Szt. 114. § (2) bekezdés c)-e) pontja szerint az ellátást igénybe vevő jogosult tartására köteles és képes személy.

**19. §**

A térítési díjat előre, a tárgyhónap 15. napjáig kell megfizetni”

**6. §**

A helyi szociális ellátásokról szóló 3/2022. (III. 1.) önkormányzati rendelet 2. melléklete helyébe az 1. melléklet lép.

**7. §**

Hatályát veszti a helyi szociális ellátásokról szóló 3/2022. (III. 1.) önkormányzati rendelet 12. § (1) bekezdés g) pontja.

**8. §**

Ez a rendelet 2025. szeptember 1-jén lép hatályba.

|  |  |
| --- | --- |
| Lengyel Endre polgármester | Dr. Rennerné dr. Radvánszki Anikó jegyző |

A rendelet a mai napon kihirdetésre került.

Jánoshalma, 2025. június 27.

Dr. Rennerné dr. Radvánszki Anikó

jegyző

*1. melléklet a 14/2025. (VI. 27.) önkormányzati rendelethez*

„*2. melléklet*

**Jánoshalma Városi Önkormányzat Jánoshalma Szociális Alapellátás által nyújtott szolgáltatások intézményi térítési díjai**

A Jánoshalma Városi Önkormányzat Jánoshalma Szociális Alapellátás a személyes gondoskodást nyújtó szolgáltatások térítési díját 2025. szeptember 1. napjától a következőkben állapítja meg a többszörösen módosított 1993. évi III. törvény 115. § (1), 29/1993. (II. 17.) Korm. rendelet, valamint a 2019. évi LXXIX. törvényben foglaltak alapján.

| **Házi segítségnyújtás** | | | | | |
| --- | --- | --- | --- | --- | --- |
|  | **Összeg** | **Mértékegység** |  | **Összeg** | **Mértékegység** |
| **2025. évi költségvetésben tervezett közvetlen és közvetett kiadások (bér és járulékai, dologi kiadások, szolgáltatások, üzemeltetési kiadások** | 29 824 737 | Ft | **2025. évi költségvetésben tervezett közvetlen és közvetett kiadások (bér és járulékai, dologi kiadások, szolgáltatások, üzemeltetési kiadások** | 84 616 112 | Ft |
| **2025. évre tervezett szociális segítés és személyi gondozás órák száma** (249nappal számolva) | 6 624 | óra | **2025**.**évi tervezett adagszám** | 35 051 | adag |
| **Egy gondozási órára jutó szolgáltatási önköltség** | 4 503 | Ft / gondozási óra | **Egy adagra jutó szolgáltatási önköltség** | 2 414 | Ft / adag |
| **2025. évi tervezett állami támogatások** (normatív és szoc.ágazati pótlék) | 19 392 800 | Ft | **2025.évi tervezett állami támogatások** (normatív és szoc.ágazati pótlék) | 11 507 600 | Ft |
| **Egy gondozási órára jutó állami támogatás** (Szoc. Ágazati:1246000) | 2 928 | Ft / gondozási óra | **Egy adagra jutó állami támogatás** | 328 | Ft / adag |
| **Egy gondozási órára jutó intézményi térítési díj** | 1 575 | Ft / gondozási óra | **Egy adagra jutó intézményi térítési díj** | 2 086 | Ft / adag |
| **Javasolt intézményi térítési díj házi segítségnyújtás** | 1 550 | Ft / gondozási óra | **Javasolt intézményi térítési díj/adag szállítás nélkül** | 1 500 | Ft / adag |
| **Javasolt intézményi térítési díj házi gondozás** | 700 | **Kiszállítás\*** | 200 |
| \* a közös háztartásban élő személyek részére történő kiszállítás esetén, a kiszállításért fizetendő személyi térítési díjat csak egy személyre lehet megállapítani | | | | | |

1. **Étkeztetés:**

1.1. Intézményi térítési díj (számított önköltség): 2086,- Ft

1.2. Önkormányzat által meghatározott intézményi térítési díj:  
ebéd: **1.500** **Ft/adag (bruttó)**  
ebéd szállítás: **200 Ft/adag (bruttó)** a közös háztartásban élő személyek részére történő kiszállítás esetén, a kiszállításért fizetendő személyi térítési díjat csak egy személyre lehet megállapítani.

|  |  |  |  |
| --- | --- | --- | --- |
| Személyi térítési díj étkeztetés esetén: | | | |
| 1. verzió | | 1. verzió | |
| Egy főre eső havi jövedelem a szociális vetítési alap összegéhez viszonyítva | Térítési díj összege | Egy főre eső havi jövedelem a szociális vetítési alap összegéhez viszonyítva | Térítési díj összege |
| Ft | (Ft/fő) | Ft | (Ft/fő) |
| 0 – 71.250 | 500 Ft | 0 – 42.750 Ft | 500 Ft |
| 71.251 – 142.500 | 1225 Ft | 42.751 – 99.750 Ft | 600 Ft |
| 142.501 – 171.000 | 1350 Ft | 99.751 – 142.500 Ft | 1225 Ft |
| 171.001 -199.500 | 1400 Ft | 142.501 -199.500 Ft | 1350 Ft |
| 199.501 - | 1500 Ft | 199.501 - Ft | 1500 Ft |
| A kiszállítás díját a jövedelem nem befolyásolja | | | |

2. **Házi segítségnyújtás, gondozás:**

2.1. Intézményi térítési díj (számított önköltség): 1575,- Ft

2.2. Önkormányzat által meghatározott intézményi térítési díj házi segítségnyújtásra: **1.550 Ft/óra**  
Önkormányzat által meghatározott intézményi térítési díj házi gondozásra: **700 Ft/óra**

2.3. Személyi térítési díj - személyi gondozás, szociális segítés esetén:

|  |  |  |
| --- | --- | --- |
| Egy főre eső havi jövedelem a szociális vetítési alap összegéhez viszonyítva | Térítési díj összege | |
| Ft | Ft/fő/óra | |
| házi segítségnyújtás | házi gondozás |
| 0 – 71.250 | 1350 Ft | 300 Ft |
| 71.251 – 142.500 | 1400 Ft | 400 Ft |
| 142.501 – 171.000 | 1450 Ft | 500 Ft |
| 171.001 -199.500 | 1500 Ft | 600 Ft |
| 199.500 - | 1550 Ft | 700 Ft |

”

Általános indokolás

A jogalkotásról szóló 2010. évi CXXX. törvény (továbbiakban: Jat.) 18. § (1) bekezdése szerint a jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait, és az álláspontját az indokolás közzétételéről.

A szociális igazgatásról és a szociális ellátásokról szóló 1993. évi III. törvény (Továbbiakban Sztv.) 115. § (1) bekezdésében foglaltak alapján az intézményi térítési díjat a fenntartó tárgyév **április 1-jéig állapítja meg**. Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal korrigálható.

A házi segítségnyújtás díjai 2020. óta nem kerültek emelésre.

Önkormányzat által meghatározott intézményi térítési díj házi segítségnyújtásra: 1.550 Ft/óra     
Önkormányzat által meghatározott intézményi térítési díj házi gondozásra: 240 Ft/óra

A helyi szociális ellátásokról szóló 3/2022. (III.1.) önkormányzati rendelet (Továbbiakban Szr.) alapján meghatározott díjakat az igénybe vevők jövedelemtől függetlenül egyaránt kedvezményesen fizették meg, hiszen az 1750,- Ft-os étkezési díjból 1225,- Ft-ot fizetett meg az Önkormányzat a Szr. 24. § (2) bekezdés szerinti feltételek (szociális rászorultság) fennállása esetén, azaz akinek:

*a)      életkora elérte, vagy meghaladja a 70. évet,*

*b)     egészségi állapota miatt mozgásában korlátozott, krónikus vagy akut megbetegedése, fogyatékossága miatt önmaga ellátásáról részben vagy teljesen nem tud gondoskodni,*

*c)      fogyatékossága miatt, aki fogyatékossági támogatásban, vakok személyi járadékéban részesül,*

*d)      pszichiátriai betegsége, szenvedélybetegsége szakorvosi szakvéleménnyel igazolt,*

*e)      hajléktalan.”*

További kedvezményben a Sztv. 116. § (3) bekezdés a)-c) pontban foglaltak alapján részesültek, *miszerint az étkeztetést igénybevevő napi jövedelmének a 30%-át nem haladhatta meg, a házi segítségnyújtást igénybevevő 25%-át nem haladhatta meg, aki részére házi segítségnyújtás mellett étkezést is biztosítottak, annak a napi jövedelmének a 30%-át nem haladhatja meg a fizetendő térítési díj.*

A Sztv. 115.§ (3) bekezdése értelmében a személyi térítési díj összege önkormányzati intézmény esetén a fenntartó rendeletében foglaltak szerint, egyéb esetben a fenntartó döntése alapján csökkenthető, illetve elengedhető, ha a kötelezett jövedelmi és vagyoni viszonyai ezt indokolttá teszik. Jelen rendelet módosítás ezt a további kedvezményt hivatott bevezetni.

Szociális szolgáltatásokról lévén szó, célszerű, hogy az Önkormányzat figyelembe vegye nem csak az egészségi állapotot, hanem a jövedelmi feltételeket is.

A jövedelem figyelembevételével lehetőség van arra, hogy további kedvezményben részesítse az Önkormányzat az alacsonyabb jövedelemmel rendelkező személyeket.

A Szr. 8. § (2) bekezdés a) pontjában foglaltak, azaz a bentlakásos idősotthoni ellátott települési támogatásra jogosultság havi jövedelem határ emelése szükségessé vált a nyugdíjak folyamatos emelkedése miatt, 485%-ról (138.225,-Ft), 560%-ra (159.600,-Ft).

A Szr. 8. §(2) bekezdés a) pontjában, valamint a 9.§ (1) bekezdés a)-b) pontjában „az öregségi nyugdíj mindenkori legkisebb összeg” megfogalmazás helyébe átvezetésre került a „szociális vetítési alap”, azonban az összege változatlanul 28.500 Ft.

Az önköltség számítással is kiegészítésre került a rendelet, valamint a térítési díjak változása is átvezetésre került, mely 2025. szeptember 1. naptól kerülne bevezetésre.

Az étkeztetés esetén a térítési díj 1225,-Ft-ról (bruttó) 1.500,- Ft/adagra emelkedett.

A házi segítségnyújtás díja továbbra sem változott (1.550 Ft/óra), a házi gondozás díja 240,-Ft/óráról 700,- Ft/órára emelkedett.

Minden igénybe vehető szolgáltatás esetében **bevezetésre kerül a jövedelem alapján való térítési díj megfizettetése.**

Részletes indokolás

**Az 1. §-hoz**

A jövedelem megállapítás alapját képező fogalom megváltozásának módosítását tartalmazza, valamint a jogosultságot biztosító jövedelem mértékének módosulását.

**A 2. §-hoz**

A jövedelem megállapítás alapját képező fogalom megváltozásának módosítását tartalmazza.

**A 3. §-hoz**

A jövedelem megállapítás alapját képező fogalom megváltozásának módosítását tartalmazza.

**A 4. §-hoz**

A szociálpolitika kerekasztal tagjának, elnökének módosulását tartalmazza.

**Az 5. §-hoz**

A személyes gondoskodást nyújtó szociális ellátásokért fizetendő térítési díjakra és kedvezményekre való szabályozásról, valamint a fizetési határidejének módosításáról rendelkezik.

**A 6. §-hoz**

A melléklet módosulásáról rendelkezik.

**A 7. §-hoz**

A szociálpolitikai kerekasztal egy tagjának törlését tartalmazza.

**A 8. §-hoz**

Hatályba léptető rendelkezést tartalmazza.